|  |
| --- |
| Miljøministeriet |

|  |
| --- |
| 20. februar 2023  Ref.: HSL/TK |

|  |  |
| --- | --- |
| **Høring af 15. februar 2023 om tærskelværdier for havbund under havstrategidirektivet.**  Danmarks Fiskeriforening PO har følgende bemærkninger til rammenotat til EU-miljøspecialudvalget om tærskelværdier for havbund under havstrategidirektivet.  Helt overordnet mener Danmarks Fiskeriforening, at der er en lang række, mangler i forhold til kortlægning af EU's havområder og havbundstyper. Det faglige grundlag er meget mangelfuldt og ikke af en sådan kvalitet, at der på det nuværende grundlag kan træffes beslutning om tærskelværdier.  Store dele af havbunden i EU mangler at blive kortlagt, hvilket må være en forudsætning for at gennemføre en regulering. Derudover findes der meget begrænsede data om tilstanden af havbunden, når man kommer bare lidt afstand af kysten. Der er behov for, at det faglige grundlag er på plads, herunder påvirkningen fra forskellige faktorer, inden man gennemfører reguleringer, ellers træffes beslutningerne på et uoplyst grundlag, hvilket ikke kan være hensigten.  Danmarks Fiskeriforening har følgende specifikke bemærkninger til selve afstemningen og henvisningen til konkrete tærskelværdier i tabel 1:  I notatet er anført, at der *i Danmark ikke er lavet en vurdering af tilstand på tværs af alle presfaktorerne, men at der i sidste basisanalyse indgik en vurdering af omfanget af fysisk forstyrrelse på havbunden. Forstyrrelsesgraden pr. havbundstype varierede, men samlet set vurderes 85 pct. af havbunden i Nordsøen og Kattegat at være påvirket af fysisk forstyrrelse, og 67 pct. af havbunden i Bælthavet og farvandet omkring Bornholm.*  Vurderingen af omfanget af den fysiske forstyrrelse er på ingen måde retvisende i den opgørelse, der henvises til. Det er helt afgørende, at det er retvisende data der ligger til grund for de beslutninger, der træffes.  DTU Aqua har for nylig publiceret rapporten ”Miljøskånsomhed og økologisk bæredygtighed i dansk fiskeri” hvor det på fremgår (Side 99), ”at i DTU Aquas nyeste beregninger af det havbundsområde, som specifikt berøres af dansk fiskeri med bundslæbende redskaber, har man suppleret VMS data med informationer fra ”black box” data, og på den måde opnået en geografisk opløsning på 100 x 100 m kvadrater (Ole Ritzau Eigaard, DTU Aqua, pers. komm.).  Med denne høje geografiske opløsning i beregningerne har det samlede danske fiskeri med bundslæbende redskaber årligt kun berørt ca. 56,3 % af kvadraterne i perioden 2015-2020 (figur 6.2.1a). Da fiskeriet i mange tilfælde kun har fundet sted i en lille del af hvert enkelt kvadrat, svarer det til, at kun 32,5 % af havbunden reelt har været befisket i den danske eksklusive økonomiske zone (EEZ). Det betyder med andre ord, at 67,5% af havbundsarealet slet ikke er blevet påvirket af dansk fiskeri med bundslæbende redskaber i løbet af de seneste 6 år.”  DTU Aquas studie viser med al tydelighed, at konklusioner drages på baggrund af data, der er aggregeret på et alt for overordnet niveau.  Dokumentation og monitering af havområder gennemføres realt ikke i EU farvande, da målepositioner ligger alt for spredt. De konkrete tærskelværdier vil være umulige for alle medlemslande at leve op til uden en fuldstændig dækkende kortlægning af deres samlede EEZ. Det bliver afgørende for mange aktiviteter, hvordan tærskelværdien for hvornår en havbundstype er i dårlig tilstand defineres, og hvordan direkte og indirekte påvirkninger reguleres.  Fastsættelse af miljømål og tærskelværdier ift. den næste nationale tilstandsvurdering i 2024, skal tage udgangspunkt i den reale tilstand i havet, hvilket som minimum kræver en opdateret dækkende overvågning for alle havbundstyper. Mulige reguleringer for erhvervsfiskeriet vil kunne gennemføres i de arealer af danske farvande, hvor der ikke er blevet drevet fiskeri i en længere periode. Disse områder vil kunne lokaliseres ved anvendelse af VMS-data og AIS data og generelt friholde en afstand på ca. 20 mil til kysten for at tage hensyn til det kystnære fiskeri.  Selv kystnært vil der være områder der ikke anvendes til fiskeri, men for at lokalisere disse områder vil det kræve lokalkendskab gennem lokale fiskeriforeninger.  VE udbygning på havbunde, der som udgangspunkt ikke indeholder fast substrat vil være problematisk, hvis fokus er at fastholde oprindelige struktur og funktioner for de forskellige havbundstyper og økosystemer.  Danmarks Fiskeriforening finder det positivt, at Danmark agter at afstå fra stemme om forslaget og samtidig vil afgive bemærkninger EU-Kommissionen, om end det ville være et stærkere signal, hvis Danmark stemte imod forslaget.  Med venlig hilsen  **Danmarks Fiskeriforening PO** |  |